मई महीने में देश में पाम तेल का आयात एक साल पहले के मुकाबले 38 फीसदी तक कम होकर साढ़े चार सालों में सबसे कम स्तर पर आ चुका है। एक व्यापार संस्था ने आज बताया कि ज्यादा आयात शुल्क की वजह से पाम तेल काफी महंगा हो गया है। हालांकि पाम तेल के आयात में कमी की पूर्ति के लिए अन्य तेलों मसलन सोया तेल, सफेद सरसों के तेल और सूरजमुखी के तेल का आयात बढ़ाया गया क्योंकि सॉफ्ट ऑयल पर आयात शुल्क कम है। रिफाइनरीज सहित आयातक और व्यापारी भी सॉफ्ट ऑयल का अधिक आयात इसी उम्मीद में कर रहे थे कि सरकार इसका शुल्क बढ़ाने की घोषणा कभी भी कर सकती है। हालांकि ऐसी अटकलों के बीच वित्त मंत्रालय ने आज शाम कुछ कच्चे खाद्य तेलों (सॉफ्ट ऑयल) यानी सोया तेल, सूर्यमुखी के तेल और सफेद सरसों के आयात शुल्क में 35 फीसदी और सभी तीन रिफाइंड तेलों में 45 फीसदी तक की बढ़ोतरी की घोषणा कर दी। फिलहाल यह शुल्क 25-35 फीसदी के बीच है।